Cristian Balaj avertizează la început de play-off: "E greu să accepți pași greșiți"
CFR Cluj joacă în prima etapă din play-off pe teren propriu, cu Universitatea Craiova. Meciul are loc sâmbătă, de la ora 20:00.
"E greu să accepți pași greșiți", a spus Cristian Balaj înainte de CFR Cluj – Universitatea Craiova
Echipa antrenată de Adrian Mutu este pe locul 3, la 5p de liderul FCSB, dar președintele grupării, Cristian Balaj, crede că distanța poate fi recuperată.
"Începe un minicampionat, cel mai important. E greu să accepți pași greșiți, contează orice punct. Chiar și un rezultat de egalitate, uneori, poate să facă diferența, chiar dacă ai dorința de a câștiga.
Sper să avem jucătorii sănătoși și un antrenor inspirat. Antrenor bun este, sperăm să fie și inspirat și sperăm să avem cât mai multe meciuri câștigate.
Prima șansă o are FCSB, conform clasamentului, apoi a doua șansă Rapidul, mai ales că ne-au bătut de două ori și au un punct în fața noastră în clasament. Faptul că nu suntem luați în seamă, nu ascund faptul că ne convine. S-a mai întâmplat acest lucru.
M-aș bucura pentru Adi Mutu să câștige titlul. Merită să demonstreze că e un antrenor foarte bun. Am încredere în lotul nostru de jucători.
Sunt jucători de calitate și dacă vom reuși să transformăm ghinionul pe care l-am avut în anumite partide în noroc, atunci lucrurile vor sta diferit. Bineînțeles, e important să nu mai apară greșeli de arbitraj.
Important e că avem un lot în care e greu să alegi un prim '11', iar cei care intră de pe banca de rezerve pot să facă diferența. Sper să fie și sănătoși", a spus el, la Sport Total FM.